Poliisi: Emme halua rajata tätä maantieteellisesti, koska emme tiedä heidän liikkeistään.

Poliisi on julkaissut kuvia neljästä henkilöstä, joita epäillään lukuisista myymälävarkauksista.

Varkaat ovat liikkuneet ympäri Etelä-Suomea pitkin kesää, kertoo rikosylikomisario Aki Lahtinen Lounais-Suomen poliisista.

– Kyse on koko Etelä-Suomesta, ihan Turusta Raaheen ja Nastolaan, ja ehkä jopa koko Suomesta.

­

Lahtisen mukaan epäillyt liikkuvat laajalla alueella, ja teot ovat nopeita.

– Tiedossamme ei ole, että he olisivat ihan idässä käyneet. Emme halua rajata tätä maantieteellisesti, koska emme tiedä heidän liikkeistään. Mistä sen tietää, vaikka he menisivät seuraavaksi Pohjois-Suomeen.

Kymmenientuhansien vahingot

Tiedossa olevien rikosvahinkojen määrä on noin 20 000 euroa. Arvio saattaa tosin Lahtisen mukaan olla alakanttiin.

– Todennäköisesti summa voi olla suurempi, sillä emme välttämättä ole vielä pystyneet sarjoittamaan kaikkia tekoja.

­

Kuvissa näkyy neljä eri henkilöä. Lahtinen kertoo, että sen verran tekijöitä ainakin on, mutta poliisi ei ole vielä välttämättä tunnistanut kaikkia.

Poliisilla on tiedossa noin 20 tekoa, joissa tekijäksi on tunnistettu ainakin yksi kuvien henkilöistä. Rikoksia on kirjattu toukokuun loppupuolelta tämän viikon keskiviikkoon asti.

Kosmetiikasta työkaluihin

Varkaiden matkaan on lähtenyt muun muassa kosmetiikkaa, työkaluja ja vaatteita.

­

Lahtisen mukaan tekijät eivät todennäköisesti ole Suomen kansalaisia. Rikoshyöty valuu hänen mukaansa suhteellisen varmasti ainakin jossain muodossa ulkomaille.

– Yleisöltä kaivattaisiin jeesiä sen verran, että jos joku näkee heidät tai heistä, ottaisi hätäkeskukseen yhteyttä. Kyllä poliisi nyt haluaa, että tähän saadaan piste, eikä tule enää rikoksia, Lahtinen kertoo.

Akuuteista havainnoista pyydetään soittamaan hätänumeroon 112 ja muita vihjeitä henkilöistä, heidän olinpaikastaan tai ajoneuvoistaan pyydetään lähettämään sähköpostitse osoitteeseen vihjeet.lounais-suomi@poliisi.fi.